*แม่ของผม*

 คำว่าแม่ไม่ว่าจะถูกเรียกว่าอะไร แตกต่างกันไปตามเชื้อชาติและชนเผ่า เช่น แม่(ไทย) ,ออม-มา(เกาหลี) อีแม(ลาว), Mom (อังกฤษ),โอก้าซัง(ญี่ปุ่น),อุมมี(อาหรับ),โม่(ชนเผ่าปกากะญอ**)** ฯลฯ ถึงแม้เขียนต่างกันไป แต่ความหมายคงเดิม นั่นคือหมายถึง ผู้ที่ให้กำเนิดทั้งทางกายและใจ ประคับประคองเลี้ยงดูทะนุถนอมจากเล็กจนเติบใหญ่ โดยมิได้หวังสิ่งใดแลกเปลี่ยนหรือตอบแทนคืน เป็นแม่พระที่พร้อมให้อภัยในความผิดของลูกได้เสมอ ไม่มีข้อต่อรองใดๆ คนๆ เดียวที่ ทำทุกสิ่งทุกอย่างเพียงเพื่อให้ลูกที่รักและหวงห่วง มีสุข ทั้งกายและใจ ได้กินอิ่มนอนหลับ แม้ตัวเองจะหิวและอดโซสักเท่าใด บางคนไม่เคยคิดหรือคิดไม่ทันทำให้พลาดโอกาสที่จะรับรู้และเข้าใจถึงความรักและความใส่ใจดูแลจากคนที่เราเรียกว่า “แม่” จนบางครั้งบางคนผู้ซึ่งถูกโมหะ หรือความเขลาเข้าครอบงำ ทำให้ตาแห่งธรรมถูกบดบังด้วยม่านหมอกแห่งกิเลสและอวิชาคือความไม่รู้ ส่งผลให้มองข้ามสิ่งดีงามที่ได้รับมาตั้งแต่เกิดจวบจนเติบใหญ่จากแม่ ผมเองก็เป็นลูกคนหนึ่งที่ได้รับความรักและความใส่ใจห่วงหาอาทรจากแม่ผู้เป็นผู้บังเกิดเกล้า เฝ้าเลี้ยงดูแลมาจากเล็กจนโต และเฝ้าคิดเสมอเพื่อหาทางทดแทนบุญคุณค่าน้ำนม การดูแลเลี้ยงดูตลอดเรื่อยมา

 **โอกาสครั้งแรก**เมื่อผมยังเด็กเรียนระดับประถมศึกษายามปิดเทอม แม่อยากให้ผมศึกษาธรรมเพื่อฝึกฝนจิตใจให้เป็นคนดีทั้งทางกายและใจ ท่านให้ผมบวชเณรภาคฤดูร้อน ซึ่งผมเองก็ทำตามด้วยความไม่รู้ตามประสาเด็กๆ แต่ก็ทำอย่างตั้งใจ บวชเณรรักษาศีล ปฏิบัติธรรม ฉันอาหารมือเดียว ไม่ทานเนื้อสัตว์ ซึ่งปฏิบัติเคร่งครัดจนเปิดเทอม จึงสึกมาทำหน้าทีเรียนต่อแต่ยังคงยึดมั่นในการกินอาหารมังสวิรัติ ที่ไม่มีเนื้อสัตว์เพราะคำสั่งสอนและธรรมะที่แม่เฝ้าบอกตลอดมา

 **โอกาสครั้งที่2** ถึงคราวโชคร้ายประสบกับครอบครัว ครอบครัวผมไม่รวยเกือบถึงยากจนด้วยซ้ำ พ่อต้องไปทำงานต่างประเทศเพื่อหารายได้มาเลี้ยงดูครอบครัว แม่จึงเป็นคนๆเดียวที่ดูแลอบรมลูกๆ ทั้ง3 คน อย่างดีและเหนื่อยหนักเสมอมา มาวันหนึ่ง แม่ปั่นจักรยานไปตลาดเพื่อซื้อกับข้าวมาเตรียมทำอาหารให้ลูกๆ ยามเย็น ระหว่างที่กำลังเลี้ยวเพื่อกลับเข้าบ้าน แม่ถูกรถเฉี่ยว ล้มหัวกระแทกสลบไปหลายวัน พาเข้ารักษาที่รพ. อยู่หลายวัน ผม พี่สาวและน้องสาว ตกใจทำไรไม่ถูกเลยเพราะเรายังเด็กมาก ๆ ต้องโทรไปหาลุงที่ กทม. พอญาติๆที่ กทม.ทราบ จึงพาแม่ไปรักษาต่อที่ กทม. หมอบอกว่า หากมาช้าอีกวัน ก็เกินเยียวยา หมอพาเข้าห้องผ่าตัดสมอง เพื่อพยายามรักษาต่อ แม่ยังคงสลบอยู่ ญาติทุกคนเฝ้าบอกทำใจ จนมีป้าคนหนึ่งบอกให้ผมไปบวชเพื่อให้บุญหนุนช่วยแม่ให้กลับมาหายดีดังเดิม ผมจึงทำตามด้วยความหวังว่าแม่ซึ่งเป็นคนที่รักและคนๆเดียว ที่เลี้ยงดูมีบุญคุณตลอด จะกลับมาเหมือนเดิม ปาฏิหาริย์มีจริง แม่ผมฟื้นแต่ความทรงจำยังไม่ครบถ้วน แต่เราแม่ลูกก็ดูแลกันต่อไป

 **โอกาสครั้งที่ 3** ผมอายุครบบวชได้ ผมลาราชการ เพื่อบวชให้กับแม่และพ่อ ผมยังคงยึดมั่นในคำสอนของพ่อแม่ ให้ประหยัดและบวชพระให้เป็นพระแท้ คือบวชบำเพ็ญกุศลโดยไม่เบียดเบียนชีวิตสัตว์อื่นๆ ดังนั้นในงานบวชผมจึงไม่มีเนื้อสัตว์ ไม่มีเหล้า ไม่มีแอลกอฮอล์ ผมเองขณะที่ยังไม่เข้าสู่เพศบรรพชิตทำงานชุมชน เป็นหัวหน้าหน่วยงานที่บำเพ็ญประโยชน์ให้แก่ประชาชน มีเพื่อนฝูงคนรักนับถือพอสมควร แต่การบวชของผมผมเลือกที่จะทำตามคำสอนของแม่ ถึงแม้จะบวชได้ไม่นานแต่ปฎิบัติธรรมอย่างเคร่งครัดและบริสุทธิ์ เพียงเพื่อให้ผลบุญส่งผลให้ผมและแม่ พ่อ มีชีวิต ที่ดีสุขภาพแข็งแรง

 **โอกาสครั้งที่ 4** ผมมีครอบครัวของตัวเอง ล้มบ้างพลาดบ้าง แต่คนๆ หนึ่งที่ไม่เคยตำหนิและกล่าวโทษ มีแต่คำที่ให้กำลังใจ ผมยังจำได้เสมอถ้อยคำๆหนึ่งยังก้องในสมองและในใจ ตลอดเวลา ว่า “ ลูก เรื่องมันเกิดไปแล้ว อย่าไปคิดมากกังวลใจไป เค้าจะไป ก้อปล่อยเค้าไป ของที่เค้าเอาไปก็คิดว่าทำบุญไป เดี๋ยวเราหาใหม่น่ะ หาไม่ไหวยังไง ย้ายกลับไปอยู่กับแม่น่ะ ” ผมน้ำตาซึมทุกครั้งที่คิด

 **โอกาสครั้งสุดท้าย** ผมทำงานแม่จะโทรบอกเสมอให้ไปทำบุญด้วยกัน หากผมไม่ได้ไป แม่จะโทรมาเพื่อให้ผมร่วม อนุโมทนาบุญด้วยกันเสมอ เพราะผมไปไม่ได้แม่จึงให้ผมเพียงคิดระลึกในใจและอธิฐานในใจร่วมบุญกับแม่ไปพร้อมๆกัน ซึ่งผมทำตามแม่บอกแต่ไม่ประจำและสม่ำเสมอ เพียงเพราะคำอ้างว่า งาน ซึ่งก็งานจริงๆ แต่ มันคงไม่มากพอ สำหรับความรักความหวังดีกับแม่

 จากที่เล่ามา คงพอจะทำให้หลายๆ คนเห็นภาพบ้างว่า คำว่าแม่ คืออะไร และคนที่เป็นแม่ คือใคร ดีและมอบความรัก ห่วงใยกับเราที่เป็นลูกมากแค่ไหน เราละ ที่เป็นลูก เราทำอะไรให้คนที่เรารักได้มากมายเหลือคณานับ แต่ทำอะไรให้กับคนที่รักเรา เสมอและตลอดไปตั้งแต่เกิดจนตาย ทำอะไรบ้างช่วยคิดดู ในวาระวันแม่แห่งชาติ ขอเชิญชวนลูกๆ ที่รักแม่ทุกๆๆคน ทำความดีเทิดทูนความรักที่มีแก่แม่ เริ่มที่กราบเท้าล้างเท้าให้แม่ ขอพร เพื่อสิริมงคลที่จะเกิดแก่เราจากนี้และตลอดไป ผมรักแม่ครับ